De første 45 minuttene torsdag var preget av svakt spill, og det var sjansefattig. Morten Gamst Pedersen hadde et innlegg som gikk i stolpen, mens Bengt Sæternes skjøt over fra rundt ti meters hold etter å ha dempet med seg ballen på brystet og kommet seg løs fra Wales-forsvaret.2. omgang startet med et brukbart Martin Andresen-skudd, før Wales fikk en gedigen dobbeltsjanse etter 54 minutter. Daniel Gabbidons forsøk ble stoppet, mens Paul Parrys skudd gikk i ryggen på John Arne Riise.14 minutter før slutt hadde innbytter Tore André Flo Norges kanskje største sjanse. Et innlegg fra høyre gjorde at Flo kom alene med keeper, men fra kloss hold klarte ikke Siena-spissen å lobbe over Danny Coyne. Noen minutter senere kunne Norge fått 1-0-målet etter møljespill. Men mål ble det ikke, og mot slutten måtte Åge Hareide for første gang som landslagssjef tåle piping fra deler av publikum. Det ble ikke den festkvelden mange hadde regnet med. Festkveld ble det imidlertid for Henning Berg. Som ventet fikk han sin kamp nummer 100 med flagget på brystet. Jubilanten var på banen - med kapteinsbindet - de første 17 minuttene, før han som varslet ble tatt av banen til stående applaus fra drøyt 14.000 tilskuere på Ullevaal. - Det blir et stort savn etter Henning, sa tidligere landslagssjef Egil «Drillo» Olsen. Også tidligere og nåværende fotballpresidenter Per Ravn Omdal og Sondre Kåfjord var på plass for å hylle 34-årige Berg, som nå legger opp som aktiv. (NTB).